VSK Sklep II Ip 118/2022
Datum: 2022-04-22T02:00:00.000+02:00
ecli: ECLI:SI:VSKP:2022:II.IP.118.2022
sodisce: Višje sodišče v Kopru
oddelek: Gospodarski oddelek
institut: ugovor zoper plačilni nalog - postopek zavarovanja
jedro: Pri zavarovanju z zastavno pravico na nepremičnini je torej „postopek na prvi stopnji“ iz tarifne številke 4013 ZST-1 izvršilni postopek, saj upnik trdi, da že razpolaga z izvršilnim naslovom, zakon pa drugega pogoja za zavarovanje ne zahteva.
zveza: ZIZ-UPB4 člen 243, 245.. ZST-1 tarifna številka 4011, 4013.

## Jedro

Pri zavarovanju z zastavno pravico na nepremičnini je torej „postopek na prvi stopnji“ iz tarifne številke 4013 ZST-1 izvršilni postopek, saj upnik trdi, da že razpolaga z izvršilnim naslovom, zakon pa drugega pogoja za zavarovanje ne zahteva.

## Izrek

I. Pritožbi se ugodi in se izpodbijani sklep spremeni tako, da se ugovoru dolžnikov ugodi, razveljavi se tudi plačilni nalog Z 5/2022 z dne 25.3.2022 (poleg plačilnega naloga z dne 4.3.2022), in se določi sodna taksa za postopek o predlogu za zavarovanje po tar.št. 4013 ZST-1 v znesku 30,00 EUR.

## Obrazložitev

1. Z izpodbijanim sklepom je Okrajno sodišče v Sežani delno ugodilo ugovoru upnika zoper plačilni nalog in sodno takso v postopku zavarovanja po tarifni številki 4013 ZST-1 določilo v znesku 355,50 EUR, plačilni nalog z dne 4.3.2022 pa je razveljavilo.

2. Zoper sklep se upnik pritožuje. Vztraja, da je predlog za zavarovanje vložil na podlagi izvršilnega naslova in sicer za zavarovanje denarne terjatve z zastavno pravico na nepremičnini na podlagi 243. člena Zakona o izvršbi in zavarovanju (v nadaljevanju ZIZ). Ker izvršilni naslov že obstaja, sodniku ni treba presojati verjetnosti terjatve, kar je bil razlog za uvedbo tarifne številke 4103. Gre za prvo dejanje v postopku izvršbe na nepremičnine, saj upnik ne more pridobiti dveh zastavnih pravic. Če bi vložil predlog za izvršbo na podlagi izvršilnega naslova, bi plačal sodno takso le v višini 55,00 EUR. Zato meni, da bi sodišče moralo pri odmeri sodne takse izhajati iz tarifne številke 4011 in odmeriti sodno takso v višini 10 % takse po tar.št. 4011, to je v višini 5,50 EUR. Navedeno izhaja iz načela enotnega plačila sodne takse iz prvega odstavka 18. člena ZST-1. 3. Pritožba je delno utemeljena.

4. Po tarifni številki 4013 ZST-1 znaša sodna taksa za postopek zavarovanja 10 % sodne takse za postopek na prvi stopnji. Kateri postopek je postopek na prvi stopnji, je odvisno od sredstva zavarovanja. Po določbi 243. člena Zakona o izvršbi in zavarovanju (v nadaljevanju ZIZ) ima upnik na podlagi izvršilnega naslova, ki se glasi na denarno terjatev, pravico zahtevati njeno zavarovanje z zastavno pravico na dolžnikovi nepremičnini. Izvršilni naslov pomeni, da bi upnik že lahko predlagal izvršbo, vendar se iz različnih razlogov za to ne odloči, želi pa zavarovanje bodočega poplačila v izvršilnem postopku z zastavno pravico na nepremičnini, last dolžnika. Učinek vknjižbe zastavne pravice na nepremičnini je namreč, da hipoteka učinkuje tudi proti kasnejšim pridobiteljem nepremičnine (245. člen ZIZ). Pri zavarovanju z zastavno pravico na nepremičnini je torej "postopek na prvi stopnji" iz tarifne številke 4013 ZST-1 izvršilni postopek, saj upnik trdi, da že razpolaga z izvršilnim naslovom, zakon pa drugega pogoja za zavarovanje ne zahteva. Ker znaša sodna taksa za predlog za izvršbo na prvi stopnji 55,00 EUR (tarifna številka 4011 ZST-1), je pravilen znesek sodne takse za predlog za zavarovanje z zastavno pravico na nepremičnini 30,00 EUR (po tarifni številki 4013 je taksa 10 % takse za postopek na prvi stopnji, vendar najmanj 30,00 EUR). Pritožbeno sodišče je zato pritožbi delno ugodilo in izpodbijani sklep spremenilo (3. točka 365. člena Zakona o pravdnem postopku v zvezi s 15. členom ZIZ v zvezi s 1. členom ZST-1), tako da je razveljavilo tudi plačilni nalog z dne 25.3.2022 in določilo sodno takso za postopek o predlogu za zavarovanje po tarifni številki 4013 ZST-1 v znesku 30,00 EUR.

5. V nadaljevanju postopka bo sodišče prve stopnje izdalo nov plačilni nalog.